
Sensorveiledning
JUR 2501 - 3. avdeling master – høsten 2005 
Det juridiske fakultet - Universitetet i Tromsø

I.
Semesteroppgave
1.
Drøft og analyser avgjørelsen inntatt i Rt 1992 side 504.

2.
I hvilken grad bør Høyesterett uttale seg om rettsspørsmål som ikke er avgjørende for resultatet i den konkrete sak? Hvilken rettskildemessig betydning har slike uttalelser?

II.
Relevant pensum
Nils Nygaard, Rettsgrunnlag og standpunkt (1999). (360 sider) 2. utgave kommer i mai 2004 og blir pensum.

Viggo Hagstrøm & Magnus Aarbakke, Obligasjonsrett (2003), uten kap. 2 og 36.4. Kun brødtekst (motsvarende ca. 670 sider).
III.
Om oppgaven
Kandidatene bes om å foreta en domsanalyse av Rt 1992 s. 504 eller mer kjent som ”Factoring finans dommen”. Det er etter mitt skjønn ingen ”fast mal” kandidatene må følge og oppgaven gir etter mitt skjønn enn viss frihet ved utforming av disposisjon. Dette betyr derimot ikke at kandidatene står helt fritt og jeg vil i det følgende peke på en del problemstilling og momenter som etter mitt skjønn vil være naturlig å være innom i større eller mindre grad.

1. 
Hva saken gjelder.

2.
Parter i saken.

3.
Sakens faktum (Det bør trekkes for en ukritisk avskrift fra dommen).

4.
Utfall i lavere instanser.

5.
Partenes påstander og anførsler for Høyesterett.

6.
Sakens rettslige spørsmål. 

7.
Sakens utfall.

8.
Hvilken rettssetning eller rettsregel kan utledes av dommen, herunder begrunnelsen for denne. 


9.
Andre rettskildemessige forhold. 

Pkt. 9 kan naturlig kobles opp mot oppgavens spørsmål 2 hvor kandidatene skal si noe om bruk av såkalte randbemerkninger eller ”obiter dictum” som inntas i enkelte dommer i Høyesterett.

Det som jeg synes er viktig er at kandidatene evner å finne de rettslige problemstillinger som saken reiser. Videre redegjøre for den regel som oppstilles samt dommens rettskildemessige betydning.
Stikkordmessig kan fire hovedtema nevnes:

1.
Dommen sier noe om anvendelse av gjeldsbrevloven som alminnelige regler om pengefordringer.
2.
Dommen tar opp spørsmålet om krav til ”konnekse krav” og hvilke regler som gjelder. Av dommen kan det utledes at konneksitet ikke er et spørsmål om enten eller, men snarere at det er tale om grader av konneksitet.

3.
Dommen sier noe om fastsettelse av forfall ved mislighold av kontrakt i forhold til reglene om motregning. Høyesterett kommer frem til at forfall inntrer først når mislighold konstateres (dog ikke krav om tallfesting av krav) og ikke allerede fra avtaletidspunktet. 
4.
Dommen sier noe om hvilke krav som stilles til at det skal foreligge en ”avhendelse” av et pengekrav. Dette blir avgjørende for sakens utfall.

Når det gjelder spørsmål 2 i oppgaveteksten nevnes følgende momenter:

· 
Domstolens primære oppgave i sivile saker er å løse en tvist mellom to eller flere parter. Dette taler mot at retten uttaler seg om andre forhold.
· 
Domstolens hierarkiske oppbygning taler derimot for at Høyesteretts avgjørelser bør være retningsgivende for lavere instanser. Forutberegnelighet er en rettssikkerhetsgaranti.

· 
Vi har derimot ingen formell og bindende prejudikatslære.

· 
Maktfordelingsprinsippet og ”domstolen som lovgiver”. Forskjell i privatrett og strafferett.
· 
”Obiter dictum” har mindre vekt enn dommens ”ratio desidendi”. 

· 
Eksempler på kjente ”obiter dictum”:
Hesby-dommen (Rt 1988.414) om "særlig omhyggelig vurdering" ved bruk av statens forkjøpsrett til landbrukseiendommer. Factoring Finans-dommen (Rt. 1992.1175) som gjaldt motregning, og inneholder uttalelser om hva som skaper konnekse krav.Fiskekvotedommen (Rt 1992.1235): Selv om Høyesterett kom til at saken var foreldet, brukte retten likevel mye plass på å drøfte adgangen til å binde framtidig forvaltningsmyndighet gjennom avtaler og tilsagn. I Fusa-dommen (Rt 1990.874), framkommer obiter dictum-uttalelser som regnes som retningsgivende når det gjelder kravet til minimumsnivå i helseretten.
Obiter dictum bidrar til at den regel Høyesterett synes bør gjelde gir grobunn for nærmere analyse i rettsvitenskapen og dermed bidrar til klargjøring gjennom juridisk litteratur som rettsanvender for fremtiden vil vende seg mot.
IV.
Om bedømmelsen
Denne veiledning er skrevet før jeg har lest et representativt utvalg av besvarelsene og jeg vil komme tilbake til dette spørsmålet i eget vedlegg. Erfaringsmessig vil sensuren bero på et helhetlig sensorskjønn. Min tidligere erfaring med domsanalyseoppgaver er at det har en tendens til å skille godt. De kandidater som viser moden rettskildeforståelse skiller seg lettere ut enn ved andre typer oppgaver. Kandidater som kun leser pensum uten noen trening i å finne fram i eller analysere dommer vil antakelig få visse problemer. Disposisjonsmessig vil det ventelig også bli mye forskjellig.

Jeg imøteser gjerne tilbakemeldinger på denne veiledning, herunder hvordan sensuren og nivået er i de forskjellige kommisjoner.

